በነባር መምህራንና የትምህርት ቤት አመራሮች ላይ የብቃት ምዘና ሊከናወን መሆኑ ተገለፀ፡፡
ለነባር መምህራንና የትምህርት ቤት አመራሮች የብቃት ምዘና ሊሰጥ መሆኑን ትምህርት ሚኒስቴር ገልጿል፡፡የኢፌዲሪ ትምህርት ሚኒስቴር የመምህራንና ትምህርት ተቋማት አመራር ሙያ ፍቃድ አሰጣጥና እድሳት ዳይሬክቶሬት ዳይሬክተር ወ/ሮ ካሳነሽ ዓለሙ በአገር አቀፍ ደረጃ የመጀመሪያና ሁለተኛ ደረጃ ትምህርት ቤት ነባር መምህራንና የትምህርት ቤት አመራሮች ምዘና አሰጣጥን በማስመልከት ጋዜጣዊ መግለጫ ሰጥተዋል፡፡
ዳይሬክተሯ እንደገለፁት በዘንድሮ ዓመት በሀገር አቀፍ ደረጃ ለ92 ሺህ 313 ነባር መምህራንና የትምህርት ቤት አመራሮች ምዘና መጋቢት 09/2011ዓ.ም በ380 የምዘና ማዕከላት  እንደሚሰጥ በመግለጽ ምዘናውን ለማካሄድ የሚያስፈልጉ ቅድመ ዝግጅቶች መጠናቀቃቸውን ገልፀዋል፡፡ከእነዚህ ነባር መምህራን እና የትምህርት ቤት አመራሮች ውስጥ 58 ሺህ 881ዱ የመጀመሪያ ደረጃ ትምህርት ቤቶች በማገልገል ላይ የሚገኙ ሲሆኑ ቀሪዎቹ 33 ሺህ 432ቱ ደግሞ የሁለተኛ ደረጃ ትምህርት ቤቶች መምህራንና አመራሮች ናቸው፡፡ወ/ሮ ካሳነሽ  አክለውም በዚህ ስራ ላይ ቀጥታ ተሳታፊ የሆኑ መምህራንና የትምህርት ቤት አመራሮች፣ከክልል እስከ ወረዳ ያሉ የትምህርት አመራር አካላት፣ በየአካባቢው የሚገኙ የህብረተሰብ ክፍሎችና የሌሎች ሴክተር መስሪያ ቤቶች ይህ ምዘና የተሳካ እንዲሆን ኃላፊነታቸውን እንዲወጡ ጥሪ አቅርበዋል፡፡ /የሚኒስቴር መ/ቡቱ የኮሙዩኒኬሽን ጉዳዮች ዳይሬክቶሬት/